Keywords

Summary



Keywords

1. Prejudiciniai klausimai – Teisingumo Teismo jurisdikcija – Ribos – Nacionalinio teismo kompetencija

(SESV 267 straipsnis)

2. Aplinka – Taršos integruota prevencija ir kontrolė – Direktyva 2008/1 – Leidimo statyti ir eksploatuoti pramonės įrenginį sąlygos – Valstybių narių pareiga atsižvelgti į Direktyva 2001/81 nustatytas SO 2 ir NO x išmetimo nacionalines ribas kaip į vieną šio leidimo išdavimo sąlygų – Nebuvimas

(Tarybos direktyvos 96/61, iš dalies pakeistos Europos Parlamento ir Tarybos direktyva 2008/1, 9 straipsnio 1, 3 ir 4 dalys)

3. Aplinka – Oro tarša – Direktyva 2001/81 – Tam tikrų atmosferos teršalų išmetimo nacionalinės ribos – Valstybių narių pareigos susilaikyti nuo veiksmų pereinamuoju laikotarpiu

(ESS 4 straipsnio 3 dalis; SESV 288 straipsnio 3 dalis; Europos Parlamento ir Tarybos direktyvos 2001/81 4 straipsnis)

4. Aplinka – Oro tarša – Direktyva 2001/81 – Tam tikrų atmosferos teršalų išmetimo nacionalinės ribos – Valstybių narių pareigos susilaikyti nuo veiksmų pereinamuoju laikotarpiu

(ESS 4 straipsnio 3 dalis; SESV 288 straipsnio 3 dalis; Europos Parlamento ir Tarybos direktyvos 2001/81 4 straipsnis)

5. Aplinka – Oro tarša – Direktyva 2001/81 – Tam tikrų atmosferos teršalų išmetimo nacionalinės ribos – Valstybių narių pareigos imtis veiksmų pereinamuoju laikotarpiu

(SESV 288 straipsnio 3 dalis; Europos Parlamento ir Tarybos direktyvos 2001/81 4 ir 6 straipsniai, 7 straipsnio 1 ir 2 dalys bei 8 straipsnio 1 ir 2 dalys)

6. Aplinka – Oro tarša – Direktyva 2001/81 – Tam tikrų atmosferos teršalų išmetimo nacionalinės ribos – Valstybių narių pareigos pereinamuoju laikotarpiu

(SESV 288 straipsnio 3 dalis; Europos Parlamento ir Tarybos direktyvos 2001/81 4 straipsnis)

7. Aplinka – Oro tarša – Direktyva 2001/81 – Tiesioginis veikimas pereinamuoju laikotarpiu

(Europos Parlamento ir Tarybos direktyvos 2001/81 4 ir 6 straipsniai)

Summary

1. Vykstant SESV 267 straipsnyje numatytam procesui, grindžiamam aiškiu nacionalinių teismų ir Teisingumo Teismo funkcijų atskyrimu, tik nacionalinis teismas turi kompetenciją konstatuoti ir vertinti pagrindinėje byloje nagrinėjamas faktines aplinkybes bei aiškinti ir taikyti nacionalinę teisę. Be to, tik bylą nagrinėjantis nacionalinis teismas, atsakingas už sprendimo priėmimą, atsižvelgdamas į konkrečios bylos aplinkybes, turi įvertinti Teisingumo Teismui pateikiamų klausimų reikalingumą ir svarbą. Todėl iš principo Teisingumo Teismas turi priimti sprendimą tuo atveju, jei pateikti klausimai susiję su Sąjungos teisės išaiškinimu.

(žr. 47 punktą)

2. Pirminės redakcijos Direktyvos 96/61 dėl taršos integruotos prevencijos ir kontrolės bei šios direktyvos redakcijos, kodifikuotos Direktyva 2008/1, 9 straipsnio 1, 3 ir 4 dalys turi būti aiškinamos taip: išduodamos aplinkosaugos leidimą statyti ir eksploatuoti pramonės įrenginį valstybės narės neprivalo atsižvelgti į Direktyva 2001/81 dėl tam tikrų atmosferos teršalų išmetimo nacionalinių ribų nustatytas SO 2 ir NO x išmetimo nacionalines ribas kaip į vieną šio leidimo išdavimo sąlygų, tačiau turi laikytis iš šios direktyvos kylančio įsipareigojimo įgyvendinant nacionalines programas priimti arba planuoti tinkamą bei nuoseklią politiką ir priemones, galinčias visų pirma sumažinti šių teršalų išmetimą iki kiekių, vėliausiai 2010 m. pabaigoje neviršijančių šios direktyvos I priede nurodytų ribų.

(žr. 76 punktą, rezoliucinės dalies 1 punktą)

3. Direktyvos 2001/81 dėl tam tikrų atmosferos teršalų išmetimo nacionalinių ribų 4 straipsnyje numatytu pereinamuoju laikotarpiu, nuo 2002 m. lapkričio 27 d. iki 2010 m. gruodžio 31 d., ESS 4 straipsnio 3 dalimi, SESV 288 straipsnio 3 dalimi ir Direktyva 2001/81 valstybės narės įpareigojamos susilaikyti nuo nuostatų, kurios gali rimtai trukdyti pasiekti šioje direktyvoje nurodytą rezultatą, priėmimo.

(žr. 78, 79, 91 punktus, rezoliucinės dalies 2 punktą)

4. Direktyvos 2001/81 dėl tam tikrų atmosferos teršalų išmetimo nacionalinių ribų 4 straipsnyje numatytu pereinamuoju laikotarpiu, nuo 2002 m. lapkričio 27 d. iki 2010 m. gruodžio 31 d., tai, kad valstybės narės priima konkrečią, tik SO 2 ir NO x šaltiniui skirtą priemonę, atrodo, negali rimtai trukdyti pasiekti šioje direktyvoje nurodytą rezultatą. Nacionalinis teismas turi patikrinti, ar taip yra kiekvieno iš sprendimų išduoti tokį aplinkosaugos leidimą statyti ir eksploatuoti pramonės įrenginį atveju.

(žr. 80–83, 91 punktus, rezoliucinės dalies 2 punktą)

5. Direktyvos 2001/81 dėl tam tikrų atmosferos teršalų išmetimo nacionalinių ribų 4 straipsnyje numatytu pereinamuoju laikotarpiu, nuo 2002 m. lapkričio 27 d. iki 2010 m. gruodžio 31 d., SESV 288 straipsnio 3 dalimi ir Direktyvos 2001/81 6 straipsniu, 7 straipsnio 1 ir 2 dalimis, taip pat 8 straipsnio 1 ir 2 dalimis valstybėms narėms nustatoma pareiga, pirma, parengti, atnaujinti ir peržiūrėti, jei reikia, nacionalines SO 2 ir NO x išmetimo laipsniško sumažinimo programas, su kuriomis jos privalo leisti susipažinti visuomenei ir atitinkamoms organizacijoms pateikdamos aiškią, suprantamą ir lengvai prieinamą informaciją ir kurias per nustatytus terminus jos privalo pateikti Europos Komisijai, ir, antra, parengti ir kasmet atnaujinti minėtų išmetamų teršalų apskaitą bei jų 2010 m. nacionalines prognozes, kurias jos per nustatytus terminus privalo pateikti Europos Komisijai ir Europos aplinkos agentūrai.

(žr. 87, 91 punktus, rezoliucinės dalies 2 punktą)

6. Direktyvos 2001/81 dėl tam tikrų atmosferos teršalų išmetimo nacionalinių ribų 4 straipsnyje numatytu pereinamuoju laikotarpiu, nuo 2002 m. lapkričio 27 d. iki 2010 m. gruodžio 31 d., SESV 288 straipsnio 3 dalimi ir pačia Direktyva 2001/81 valstybės narės neįpareigojamos nei atsisakyti išduoti tokį aplinkosaugos leidimą statyti ir eksploatuoti pramonės įrenginį ar apriboti jo išdavimo, nei patvirtinti konkrečių kompensacinių priemonių dėl kiekvieno tokio išduoto leidimo, net jei būtų viršytos SO 2 ir NO x išmetimo nacionalinės ribos arba kiltų tokio viršijimo grėsmė.

(žr. 90, 91 punktus, rezoliucinės dalies 2 punktą)

7. Direktyvos 2001/81 dėl tam tikrų atmosferos teršalų išmetimo nacionalinių ribų 4 straipsnis nėra besąlyginis ir pakankamai tikslus, kad privatūs asmenys galėtų juo remtis nacionaliniuose teismuose prieš 2010 m. gruodžio 31 d.

Tačiau Direktyvos 2001/81 6 straipsniu tiesiogiai susijusiems privatiems asmenims suteikiamos teisės, kuriomis galima remtis nacionaliniuose teismuose reikalaujant, kad pereinamuoju laikotarpiu, nuo 2002 m. lapkričio 27 d. iki 2010 m. gruodžio 31 d., valstybės narės, vykdydamos nacionalines programas, priimtų arba planuotų tinkamą bei nuoseklią politiką ir priemones, galinčias sumažinti nurodytų teršalų išmetimą tiek, kad vėliausiai 2010 m. pabaigoje būtų laikomasi šios direktyvos I priede numatytų nacionalinių ribų, ir leistų visuomenei bei atitinkamoms organizacijoms naudotis šiuo tikslu parengtomis programomis, pateikdamos aiškią, suprantamą ir lengvai prieinamą informaciją.

(žr. 98–104 punktus, rezoliucinės dalies 3 punktą)